CELEX: 32022D0620(02)
Language: lt
Date: 1654560000000
Title: Komisijos sprendimas 2022 m. birželio 7 d. dėl Ukrainos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje 2022/C 236/05

2022 6 20   
               
               
                  LT
               
               
                  Europos Sąjungos oficialusis leidinys
               
               
                  C 236/98
               
            
         KOMISIJOS SPRENDIMAS
         2022 m. birželio 7 d.
         dėl Ukrainos nacionalinės reguliavimo institucijos dalyvavimo Europos elektroninių ryšių reguliuotojų institucijos veikloje
         (2022/C 236/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:
         
                     (1)
                  
                  
                     Europos Sąjungos sutarties 17 straipsnio 1 dalyje išdėstyti Komisijos įgaliojimai ir visų pirma nustatyta, kad Komisija turi remti bendruosius Sąjungos interesus ir tuo tikslu imtis atitinkamų iniciatyvų, Sutartyse nustatytomis sąlygomis atlikti koordinavimo, vykdomąsias ir valdymo funkcijas ir užtikrinti Sąjungos atstovavimą išorės santykiuose, išskyrus bendrą užsienio ir saugumo politiką bei kitus Sutartyse nustatytus atvejus;
                  
               
                     (2)
                  
                  
                     pagal Europos Parlamento ir Tarybos reglamento (ES) 2018/1971 (1) 35 straipsnio 2 dalį Europos elektroninių ryšių reguliuotojų institucijos (toliau – BEREC) Reguliuotojų valdybos ir darbo grupių, taip pat BEREC biuro Valdančiosios tarybos veikloje gali dalyvauti trečiųjų valstybių reguliavimo institucijos, kurioms tenka pagrindinė atsakomybė elektroninių ryšių srityje, kai tos trečiosios valstybės tuo tikslu yra sudariusios susitarimus su Sąjunga. Toje nuostatoje taip pat nustatyta, kad remiantis atitinkamomis tų susitarimų nuostatomis parengiami darbo susitarimai, kuriuose visų pirma nurodomas atitinkamų trečiųjų valstybių reguliavimo institucijų dalyvavimo be balsavimo teisės BEREC ir BEREC biuro darbe pobūdis, mastas ir būdas, įtraukiant su dalyvavimu BEREC vykdomose iniciatyvose, finansiniais įnašais ir į BEREC biurą skiriamais darbuotojais susijusias nuostatas;
                  
               
                     (3)
                  
                  
                     pagal Europos Sąjungos bei jos valstybių narių ir Ukrainos asociacijos susitarimo (toliau – Asociacijos susitarimas) (2) 124 straipsnį Ukraina yra įsipareigojusi užtikrinti, kad jos dabartiniai ir būsimi elektroninių ryšių srities teisės aktai būtų palaipsniui suderinti su Asociacijos susitarimo XVII priede nurodytu Sąjungos acquis; tas priedas buvo atnaujintas (3);
                  
               
                     (4)
                  
                  
                     pagal Asociacijos susitarimo 392 straipsnį šalys bendradarbiauja „siekdamos plėtoti visapusišką reglamentavimo sistemą“ ir užtikrina veiksmingą elektroninių ryšių rinkų veikimą, o pagal Asociacijos susitarimo 394 straipsnio 1 dalį jos „skatina laipsnišką derinimą su ES teise ir reglamentavimo sistema“ šioje srityje. Be to, Asociacijos susitarimo 393 straipsnyje nustatyta, kad „Šalys skatina Ukrainos nacionalinės ryšių reguliavimo institucijos ir ES nacionalinių reguliavimo institucijų bendradarbiavimą“;
                  
               
                     (5)
                  
                  
                     iš Asociacijos susitarimo ir jo XVII-3 priedėlio nuostatų dalyko ir tikslo aiškiai matyti, kad Sąjunga ir Ukraina įsipareigoja bendradarbiauti reglamentavimo srityje siekdamos Ukrainos elektroninių ryšių srities teisės aktus suderinti su Sąjungos acquis, o BEREC šiuo klausimu atlieka svarbų vaidmenį. Be to, akivaizdu, kad Ukrainos nacionalinės reguliavimo institucijos dalyvavimas BEREC ir BEREC biuro veikloje šį procesą dar labiau palengvintų;
                  
               
                     (6)
                  
                  
                     todėl Sąjunga ir Ukraina sudarė susitarimą, nurodytą Reglamento (ES) 2018/1971 35 straipsnio 2 dalyje;
                  
               
                     (7)
                  
                  
                     Sąjunga yra suinteresuota stiprinti bendradarbiavimą su Ukraina ir skatinti, kad ši priimtų elektroninių ryšių srities Sąjungos acquis, todėl tikslinga leisti Ukrainos nacionalinei reguliavimo institucijai dalyvauti BEREC Reguliuotojų valdybos bei darbo grupių ir BEREC biuro Valdančiosios tarybos veikloje ir tuo tikslu sudaryti darbo susitarimus,
                  
               NUSPRENDĖ:
         
            1 straipsnis
            Ukrainos nacionalinė reguliavimo institucija, kurios pagrindinė atsakomybė – kasdienio elektroninių ryšių tinklų ir paslaugų rinkų veikimo priežiūra, gali be balsavimo teisės dalyvauti Europos elektroninių ryšių reguliuotojų institucijos (toliau – BEREC) Reguliuotojų valdybos bei darbo grupių ir BEREC biuro Valdančiosios tarybos veikloje.
            Priede išdėstyti Ukrainos nacionalinės reguliavimo institucijos dalyvavimo įgaliojimai.
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2022 m. birželio 7 d.
            
               
                  Komisijos vardu
               
               Thierry BRETON
               
                  Komisijos narys
               
            
         
         
            (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).
         
            (2)  OL L 161, 2014 5 29, p. 3.
         
            (3)  2021 m. lapkričio 22 d. ES ir Ukrainos asociacijos komiteto prekybos klausimais sprendimas Nr. 1/2021, kuriuo iš dalies keičiamas Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo XVII priedo XVII-3 priedėlis (Telekomunikacijų paslaugoms taikytinos taisyklės), XVII-4 priedėlis (Pašto ir pasiuntinių paslaugoms taikytinos taisyklės) ir XVII-5 priedėlis (Tarptautiniam jūrų transportui taikytinos taisyklės) [2021/2219] (OL L 447, 2021 12 14, p. 23).
      
      
         
            PRIEDAS
            ĮGALIOJIMAI
            1.   Dalyvavimas BEREC Reguliuotojų valdybos veikloje
            
            
                     
                        (1)
                     
                     
                        Ukrainos nacionalinė reguliavimo institucija (toliau – NRI) gali be balsavimo teisės dalyvauti BEREC Reguliuotojų valdybos veikloje.
                     
                  
                     
                        (2)
                     
                     
                        Ukrainos NRI paskiria atstovą dalyvauti Reguliuotojų valdybos svarstymuose; tai gali būti NRI vadovas, NRI kolegialaus organo narys ar kurį nors iš jų pakeičiantis asmuo.
                     
                  
                     
                        (3)
                     
                     
                        Ukrainos NRI taip pat paskiria pakaitinį narį, kuris pakeičia atstovą, kai šis negali dalyvauti. Skiriamas pakaitinis narys gali būti NRI vadovas, NRI kolegialaus organo narys, kurį nors iš jų pakeičiantis asmuo arba NRI darbuotojas.
                     
                  
                     
                        (4)
                     
                     
                        Ukrainos NRI atstovas ir pakaitinis narys skiriami atsižvelgiant į jų elektroninių ryšių srities žinias ir atitinkamus vadybos, administravimo ir biudžeto valdymo įgūdžius. Siekdama užtikrinti, kad šių asmenų dalyvavimas duotų kuo daugiau naudos, NRI stengiasi riboti savo atstovų ir, kai įmanoma, pakaitinių narių kaitą.
                     
                  
                     
                        (5)
                     
                     
                        Dalyvis iš Ukrainos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC Reguliuotojų valdybos posėdyje, ar yra rengiamos kitomis priemonėmis. Pagal Reguliuotojų valdybos taisykles ir darbo praktiką, tokia nuomonė tinkamai įrašoma į posėdžio protokolą.
                     
                  
                     
                        (6)
                     
                     
                        Ukrainos NRI atstovo ir pakaitinio nario vardas ir pavardė įtraukiami į Reguliuotojų valdybos narių sąrašą, skelbiamą pagal Europos Parlamento ir Tarybos reglamento (ES) 2018/1971 (1) 7 straipsnio 5 dalį.
                     
                  
                     
                        (7)
                     
                     
                        Dalyvaudami Reguliuotojų valdybos veikloje, Ukrainos NRI atstovas ir pakaitinis narys nesiekia gauti jokios vyriausybės, institucijos, asmens ar įstaigos nurodymų ir jais nesivadovauja.
                     
                  2.   Dalyvavimas darbo grupėse
            
            
                     
                        (1)
                     
                     
                        Ukrainos NRI gali paskirti ekspertus dalyvauti BEREC darbo grupių veikloje.
                     
                  
                     
                        (2)
                     
                     
                        Pagal BEREC taisykles ir darbo praktiką, tokie ekspertai gali dalyvauti visoje darbo grupių veikloje. Jie gali pareikšti nuomonę visuose svarstymuose, nepriklausomai nuo to, ar jie vyksta darbo grupių posėdžiuose, ar yra rengiami kitomis priemonėmis.
                     
                  3.   Dalyvavimas BEREC biuro Valdančiosios tarybos veikloje
            
            
                     
                        (1)
                     
                     
                        Ukrainos NRI gali be balsavimo teisės dalyvauti BEREC biuro Valdančiosios tarybos veikloje.
                     
                  
                     
                        (2)
                     
                     
                        Ukrainos NRI dalyvauti Valdančiosios tarybos veikloje skiria asmenį, kuris yra paskirtas atstovu Reguliuotojų valdyboje, arba kitą nei atstovas Reguliuotojų valdyboje asmenį, kuris gali būti NRI vadovas, NRI kolegialaus organo narys ar kurį nors iš jų pakeičiantis asmuo.
                     
                  
                     
                        (3)
                     
                     
                        Ukrainos NRI taip pat skiria pakaitinį narį, kuris pakeičia atstovą, kai šis negali dalyvauti; tai gali būti asmuo, kuris yra paskirtas atstovo Reguliuotojų valdyboje pakaitiniu asmeniu, arba kitas iš šių asmenų: NRI vadovas, NRI kolegialaus organo narys, kurį nors iš jų pakeičiantis asmuo arba NRI darbuotojas.
                     
                  
                     
                        (4)
                     
                     
                        Dalyvis iš Ukrainos NRI turi teisę pareikšti nuomonę visose diskusijose, nepriklausomai nuo to, ar jos vyksta BEREC Valdančiosios tarybos posėdyje, ar yra rengiamos kitomis priemonėmis. Pagal Valdančiosios tarybos taisykles ir darbo praktiką, tokia nuomonė tinkamai įrašoma į posėdžio protokolą.
                     
                  
                     
                        (5)
                     
                     
                        Ukrainos NRI atstovo ir pakaitinio nario vardai ir pavardės įtraukiami į Valdančiosios tarybos narių sąrašą, skelbiamą pagal Reglamento (ES) 2018/1971 15 straipsnio 4 dalį.
                     
                  
                     
                        (6)
                     
                     
                        Dalyvaudami Valdančiosios tarybos veikloje, Ukrainos NRI atstovas ir pakaitinis narys nesiekia gauti jokios vyriausybės, institucijos, asmens ar įstaigos nurodymų ir jais nesivadovauja.
                     
                  4.   Interesų deklaravimas
            
            
                     
                        (1)
                     
                     
                        Kiekvienas Ukrainos NRI atstovas Reguliuotojų valdyboje ir Valdančiojoje taryboje ir jų pakaitinis narys pateikia deklaraciją raštu, kurioje nurodo savo įsipareigojimus ir tai, ar jis turi, ar neturi tiesioginių arba netiesioginių interesų, kurie galėtų būti laikomi darančiais poveikį jo nepriklausomumui.
                     
                  
                     
                        (2)
                     
                     
                        Šios deklaracijos pateikiamos pradedant eiti pareigas ir yra skelbiamos. Jos turi būti tikslios bei išsamios, o kilus rizikai, kad yra tiesioginių arba netiesioginių interesų, kurie galėtų būti laikomi darančiais poveikį deklaraciją pateikusio asmens nepriklausomumui, yra atnaujinamos.
                     
                  5.   Personalas
            
            BEREC biuras, vadovaudamasis sprendimu, kurį turi priimti Valdančioji taryba, gali pasitelkti darbuotojus iš Ukrainos, įskaitant deleguotuosius nacionalinius ekspertus ir kitus BEREC biure nedirbančius darbuotojus.
            6.   Ukrainos NRI finansinis įnašas į BEREC biuro biudžetą
            
            
                     
                        (1)
                     
                     
                        Finansiniu įnašu, kurį Ukrainos NRI, norėdama dalyvauti BEREC veikloje, turi mokėti į BEREC biuro biudžetą, padengiamos visos jos dalyvavimo pagal šio priedo 1, 2 ir 3 punktus sąnaudos. Jo dydis nustatomas pagal 6.2 punktą.
                     
                  
                     
                        (2)
                     
                     
                        Finansiniu įnašu, kurį Ukrainos NRI turi mokėti pagal 6.1 punktą, padengiamos šios sąnaudos:
                        
                                    —
                                 
                                 
                                    NRI atstovų kelionių į BEREC posėdžius išlaidų kompensavimo pagal BEREC kompensavimo taisykles sąnaudos,
                                 
                              
                                    —
                                 
                                 
                                    administracinės sąnaudos, susijusios su minėtuoju kelionės išlaidų kompensavimu ir sudarančios ne daugiau kaip 3 proc. sumos, sumokėtos kaip kelionės išlaidų kompensacija,
                                 
                              
                                    —
                                 
                                 
                                    administracinės sąnaudos, susijusios su visu NRI dalyvavimu BEREC veikloje.
                                 
                              
                  
                     
                        (3)
                     
                     
                        Finansinio įnašo dydį nustato BEREC, atsižvelgdama, inter alia, į numatomas kitų metų komandiruotes, faktines komandiruotes ir kompensacijas už (kelerius) praėjusius metus.
                     
                  
                     
                        (4)
                     
                     
                        NRI įnašas sumokamas pagal BEREC biuro finansines taisykles, patvirtintas pagal Reglamento (ES) 2018/1971 29 straipsnį.
                     
                  
                     
                        (5)
                     
                     
                        Kelionės ir pragyvenimo išlaidas, kurias dalyvaudami BEREC ir BEREC biuro veikloje, įskaitant dalyvavimą susijusiuose posėdžiuose, patiria Ukrainos NRI atstovai ir ekspertai, kompensuoja BEREC biuras, vadovaudamasis savo Valdančiosios tarybos sprendime dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo (2) nustatytomis taisyklėmis.
                        
                                    (1)
                                 
                                 
                                    Įsigaliojus šiam sprendimui ir kiekvienų vėlesnių metų pradžioje BEREC biuras NRI išsiunčia lėšų, atitinkančių jos įnašą į Agentūros biudžetą pagal šį sprendimą, mokėjimo reikalavimą.
                                 
                              
                                    (2)
                                 
                                 
                                    Šis įnašas išreiškiamas EUR ir mokamas į BEREC biuro sąskaitą eurais.
                                 
                              
                                    (3)
                                 
                                 
                                    Ukrainos NRI įnašą pagal lėšų mokėjimo reikalavimą sumoka per 30 dienų nuo BEREC biuro išsiųsto lėšų mokėjimo reikalavimo.
                                 
                              
                                    (4)
                                 
                                 
                                    Pavėlavusi sumokėti įnašą, NRI nuo termino suėjimo dienos turi mokėti palūkanas nuo nesumokėtos sumos. Palūkanų norma yra lygi normai, kurią termino suėjimo dieną Europos Centrinis Bankas taiko savo operacijoms eurais, padidintai 1,5 procentinio punkto.
                                 
                              
                  7.   Išsamūs darbo susitarimai
            
            
                     
                        (1)
                     
                     
                        Reguliuotojų valdyba ir Valdančioji taryba, vadovaudamosi Reglamentu (ES) 2018/1971 ir šiais įgaliojimais, prireikus nustato išsamius darbo susitarimus dėl Ukrainos NRI dalyvavimo.
                     
                  
                     
                        (2)
                     
                     
                        Ukrainos NRI dalyvauti BEREC veikloje, įskaitant Reguliuotojų valdybos, darbo grupių ir Valdančiosios tarybos veiklą, gali nuo šio sprendimo įsigaliojimo dienos, nepriklausomai nuo to, ar 7.1 punkte nurodyti išsamūs darbo susitarimai baigti rengti.
                     
                  
               (1)  2018 m. gruodžio 11 d. Europos Parlamento ir Tarybos reglamentas (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (OL L 321, 2018 12 17, p. 1).
            
               (2)  2019 m. gruodžio 6 d. BEREC paramos agentūros Valdančiosios tarybos sprendimas Nr. MB/2019/20 dėl kelionės, pragyvenimo ir kitų išlaidų, kurias patyrė BEREC biure nedirbantys asmenys kelionių metu, kompensavimo, kuriuo panaikinamas ankstesnis 2015 m. spalio 2 d. Valdymo komiteto sprendimas Nr. MC/2015/13.